作者:無名氏
標題:賀新郎
內容:步自雪堂去。望臨皋、將歸二客，從餘遵路。木葉蕭蕭霜露降，仰見天高月吐。共對影、行歌頻顧。月白風清如此夜，嘆無餚、有酒成虛度。聞薄暮，網罾舉。歸而斗酒謀諸婦。便攜鱗載酒，相從舊追遊處。斷岸橫江尋赤壁，不復江山如故，但放舟、中流容與。客去冥然方就睡，夢蹁躚、羽衣揖餘語。相顧笑，遂驚寤。